Oʻzbekiston Respublikasi Gidrometeorologiya xizmati markazining moddiy-texnika bazasini mustahkamlash chora-tadbirlari toʻgʻrisida
(resolution, 2021-06-25)

Oʻzbekiston Respublikasi Gidrometeorologiya xizmati markazi faoliyati samaradorligini oshirish, shuningdek, uning moddiy-texnika bazasini mustahkamlash maqsadida Vazirlar Mahkamasi qaror qiladi: 1. Quyidagilar: 2019 — 2022-yillarda Oʻzbekiston Respublikasi Gidrometeorologiya xizmati markazining moddiy-texnika bazasini mustahkamlash va kuzatuv punktlarini jihozlash dasturi 1-ilovaga* muvofiq; 2019 — 2022-yillarda Oʻzbekiston Respublikasi Gidrometeorologiya xizmati markazining bino va inshootlarini qurish, rekonstruksiya qilish va kapital taʼmirlash dasturi 2-ilovaga* muvofiq tasdiqlansin. 2. Quyidagilar dasturlarni amalga oshirish bilan bogʻliq xarajatlarni moliyalashtirish manbalari etib belgilansin: qurilish va rekonstruksiya qilish qismi boʻyicha — Oʻzbekiston Respublikasining 2019-yilgi Investitsiya dasturi, shuningdek, 2020 — 2022-yillarda Oʻzbekiston Respublikasini rivojlantirish Davlat dasturi doirasida Oʻzbekiston Respublikasi Gidrometeorologiya xizmati markazi (keyingi oʻrinlarda “Oʻzgidromet” deb ataladi) uchun nazarda tutilgan Oʻzbekiston Respublikasi Davlat budjeti mablagʻlari; kapital taʼmirlash va moddiy-texnik bazani mustahkamlash qismi boʻyicha — “Oʻzgidromet”ni saqlab turish uchun har yili budjetdan ajratiladigan mablagʻlar, xalqaro moliya institutlari va xorijiy tashkilotlarning qarzlari va grantlari, shuningdek, qonun hujjatlarida taqiqlanmagan boshqa manbalar. 3. “Oʻzgidromet” ushbu qaror bilan tasdiqlangan dasturlar doirasida bino va inshootlarni qurish, rekonstruksiya qilish va kapital taʼmirlash boʻyicha buyurtmachi etib belgilansin. 4. Oʻzbekiston Respublikasi Qurilish vazirligi binolarni, inshootlarni qurish va rekonstruksiya qilish boʻyicha loyiha-smeta hujjatlari davlat ekspertizasidan oʻtkazilishini taʼminlasin hamda qurilish-montaj ishlarini amalga oshirish sifatiga rioya etilishi ustidan zarur davlat arxitektura-qurilish nazoratini oʻrnatsin. 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari “Oʻzgidromet” buyurtmalari boʻyicha yangi gidrometorologik stansiya va postlar qurish uchun belgilangan tartibda yer uchastkalari ajratilishini taʼminlasin. 6. Oʻzbekiston Respublikasi Investitsiyalar va tashqi savdo vazirligi “Oʻzgidromet”ga 2019 — 2022-yillarda Oʻzbekiston Respublikasi Gidrometeorologiya xizmati markazining moddiy-texnika bazasini mustahkamlash va kuzatuv punktlarini jihozlash dasturini amalga oshirish uchun xalqaro moliya institutlari va xorijiy tashkilotlarning begʻaraz texnik koʻmagi (grantlar) jalb qilinishiga koʻmaklashsin. 7. Oʻzbekiston Respublikasi Mudofaa sanoati davlat qoʻmitasi “Oʻzgidromet” buyurtmalariga asosan ushbu qarorga 1-ilovada nazarda tutilgan xorijda ishlab chiqarilgan mol-mulk oʻz vaqtida sotib olinishini taʼminlasin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshligʻi O.M. Umarov va Oʻzbekiston Respublikasi Gidrometeorologiya xizmati markazi bosh direktori Sh.H. Habibullayev zimmasiga yuklansin.